**ქვეპროგრამა ,,პროფესიული განვითარების ხელშეწყობა”**

ქ. ბათუმის მუნიციპალიტეტის 2019 წლის დამტკიცებული ბიუჯეტით გათვალისწინებული პროგრამის ,, პროფესიული განვითარებისა და უმაღლესი განათლების ხელშეწყობის“ ქვეპროგრამის ,,პროფესიული განვითარების ხელშეწყობის” ფარგლებში, გათვალისწიბნულია ახალგაზრდების მხარდაჭერა, რომლებიც პროფესიულ სტაჟირებას და/ან გადამზადებას გაივლიან უცხოეთში. ქვეპროგრამაში მონაწილეობის მიღება შეუძლია ქ. ბათუმის ადმინისტრაციულ ტერიტორიაზე 2019 წლის 1 იანვრამდე რეგისტრირებულ 18-დან 29 წლის ასაკის საქართველოს მოქალაქეს, რომელსაც აქვს უმაღლესი ან პროფესიული განათლება ან სწავლობს ავტორიზებულ პროფესიულ ან უმაღლეს საგანმანათლებლო დაწესებულებაში, ფლობს არანაკლებ ერთ უცხო ენას და ქ. ბათუმის მუნიციპალიტეტის მერიაში წარმოადგენს სტაჟიორად მოწვევის დამადასტურებელ დოკუმენტს.

ღონისძიების მონაწილეთა შერჩევა განხორციელდება კონკურსის წესით.

ქვეპროგრამის ფარგლებში განაცხადების მიღება იწარმოებს ყოველი თვის პირველი სამუშაო დღიდან თვის ბოლო სამუშაო დღის ჩათვლით, 2019 წლის საკონკურსო ბიუჯეტის ამოწურვამდე.

კონკურსის შედეგად შერჩეული ახალგაზრდა მიიღებს ფინანსურ დახმარებას ერთჯერადი გასაცემლის სახით, არაუმეტეს 2000 ლარის ოდენობით, რომელიც მოიცავს მგზავრობის, ვიზის, დაზღვევისა და ღონისძიებაში მონაწილეობისათვის დაწესებულ სარეგისტრაციო ხარჯებს.

ღონისძიების დასრულების შემდეგ ბენეფიციარმა უნდა წარმოადგინოს ღონისძიებაში მონაწილეობის დამადასტურებელი დოკუმენტი და წერილობითი ანგარიში.

ქვეპროგრამის ფარგლებში კონკურსის ჩატარების წესისა და პირობების შესახებ დეტალური ინფორმაცია მოცემულია დანართში - N1.